- Jeg kan ikke huske alle kolbøtter, men jeg kan huske en masse larm. Og så er der blod over det hele.

Ordene kommer fra 29-årige Anne Sofie Hartmann fra Herning.

I 2014 var hun på vej hjem fra en shoppetur i Silkeborg. Bag rattet sad en veninde.

- På vej ned ad motorvejsrampen tager hun mobilen frem. Jeg beder hende om at lægge den, da vi har meget fart på. Men hun siger, at hun bare lige skal sende en sms, siger Anne Sofie Hartmann.

Jeg kan huske en masse larm. Og så er der blod over det hele. Anne Sofie Hartmann, trafikoffer

Mens veninden sender sms'en, skrider bilen til venstre.

- Så jeg råber hendes navn, hvilket får hende til at dreje rattet til højre, så bilen kører i grøften, ryger over et hegn og lander på en mark, hvor den slår en masse kolbøtter. Jeg når lige at tænke, at det her går galt. Og så når jeg at tænke på min familie, for jeg troede ikke, at jeg ville overleve det her, siger Anne Sofie Hartmann.

Okay at bruge mobilen

Hun fortæller sin historie, fordi en ny undersøgelse viser, at 27 procent af bilister mellem 18 og 35 år mener, at det er acceptabelt at bruge håndholdt mobiltelefon bag rattet under kørsel.

Læs også : Unge bilister i undersøgelse: Helt okay at tale i mobil bag rattet

- Hvis man har den holdning, er man også mere tilbøjelig til selv at bruge mobilen under kørslen. Samtidig ved vi, at denne aldersgruppe er mere risikovillig end den ældre, og det er en rigtig dårlig cocktail, siger Lisbeth Sahl, seniorprojektleder i Rådet for Sikker Trafik.

Hun fortæller, at uopmærksomhed i trafikken i gennemsnit slår en person ihjel hver uge året rundt.

Jeg brækkede ryggen tre steder. Jeg brækkede venstre skulder, venstre kraveben, tre ribben, højre hånd, og så punkterede jeg en lunge. Samtidig var der knusninger på bryst og bækken, og jeg fik en voldsom hjernerystelse. Anne Sofie Hartmann, trafikoffer

Blod over det hele

I 2014 var det meget tæt på at ske for Anne Sofie Hartmann.

Da bilen lå stille, kunne hun mærke, at hun havde voldsomme smerter i ryggen.

- Der er bare blod over det hele på mine hænder og arme. Og jeg tænker: Du er blevet lam!

Så galt gik det ikke. Men fra det sekund ændrede hendes liv sig markant.